ఆర్.భూపతిరెడ్డి

రేకులపల్లి భూపతిరెడ్డి తెలంగాణ రాష్ట్రానికి చెందిన రాజకీయ నాయకుడు, మాజీ ఎమ్మెల్సీ. ఆయన 2015లో జరిగిన తెలంగాణ శాసనమండలి ఎన్నికల్లో నిజామాబాద్‌ స్థానిక సంస్థల ఎమ్మెల్సీగా ఏకగ్రీవంగా ఎన్నికయ్యాడు.

జననం, విద్యాభాస్యం
ఆర్.భూపతిరెడ్డి 1964 ఫిబ్రవరి 12లో తెలంగాణ రాష్ట్రం, నిజామాబాద్ జిల్లా, నిజామాబాద్ గ్రామీణ మండలం, జలాల్పూర్ గ్రామంలో రేకులపల్లి రాజారెడ్డి, లక్ష్మి దంపతులు జన్మించాడు. ఆయన హైదరాబాద్ ఉస్మానియా మెడికల్ కళాశాల నుండి ఎంఎస్ (ఆర్థో) పూర్తి చేశాడు. ఆయన 1996 లో నిజామాబాద్ ఖలీల్‌వాడిలో నర్సింగ్ హోం ఏర్పాటు చేసి ఆర్థోపెడిక్ సర్జన్‌గా పనిచేశాడు.

రాజకీయ జీవితం
డాక్టర్‌ ఆర్‌.భూపతిరెడ్డి తెలంగాణ రాష్ట్ర సమితి పార్టీ ఆవిర్భావం నుండి టిఆర్ఎస్ పార్టీలో చేరాడు. ఆయన 2001నుంచి 2009 వరకు నిజామాబాద్ జిల్లా పార్టీ ప్రధాన కార్యదర్శిగా, డిచ్‌పల్లి శాసనసభ నియోజకవర్గం ఇన్‌చార్జిగా, 2009-2014 వరకు నిజామాబాద్ రూరల్ శాసనసభ నియోజకవర్గం టీఆర్‌ఎస్ పార్టీ ఇన్‌చార్జిగా పనిచేశాడు. ఆయన 2015లో జరిగిన తెలంగాణ శాసనమండలి ఎన్నికల్లో నిజామాబాద్‌ స్థానిక సంస్థల స్థానం నుండి టిఆర్ఎస్ పార్టీ అభ్యర్థిగా పోటీ చేసి ఎమ్మెల్సీగా ఏకగ్రీవంగా ఎన్నికయ్యాడు. ఆయన 2018, సెప్టెంబరు 14న టిఆర్ఎస్ నుండి కాంగ్రెస్ పార్టీలో చేరాడు. ఆయన 2018లో జరిగిన తెలంగాణ శాసనసభ ఎన్నికల్లో నిజామాబాద్‌ రూరల్‌ నియోజకవర్గం నుంచి కాంగ్రెస్‌ అభ్యర్థిగా పోటీ చేసి ఓటమి పాలయ్యాడు. ఆర్.భూపతిరెడ్డి 2019 జనవరి 16లో పార్టీ ఫిరాయింపుల చట్టం కింద ఎమ్మెల్సీ పదవి నుంచి సస్పెండ్‌ అయ్యాడు.

ఆయనను 2023 తెలంగాణ శాసనసభ ఎన్నికల్లో కాంగ్రెస్‌ ప్రకటించిన రెండో జాబితాలో నిజామాబాద్‌ రూరల్‌ అభ్యర్థిగా ప్రకటించింది. ఆయన భారత జాతీయ కాంగ్రెస్ అభ్యర్థిగా పోటీ చేసి తన సమీప ప్రత్యర్థి భారత రాష్ట్ర సమితి అభ్యర్థి బాజిరెడ్డి గోవర్ధన్‌పై 21,963 ఓట్ల మెజారిటీతో గెలిచి ఎమ్మెల్యేగా ఎన్నికైయ్యాడు.

మూలాలు

వర్గం:నిజామాబాదు జిల్లా వ్యక్తులు
వర్గం:నిజామాబాదు జిల్లా రాజకీయ నాయకులు
వర్గం:భారత జాతీయ కాంగ్రెస్ నాయకులు
వర్గం:తెలంగాణ శాసనమండలి సభ్యులు
వర్గం:తెలంగాణ శాసన సభ్యులు (2023)